Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2018-05-17):
Dobrý deň a dobré ráno prajem všetkým. Vážený pán predsedajúci, vážené poslankyne, vážení poslanci, dovoľujem si vám predložiť na schválenie návrh zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam, tzv. katastrálny zákon v znení neskorších predpisov a ktorým sa menia a dopĺňajú niektoré zákony. Potreba vypracovať novelu katastrálneho zákona vyplýva predovšetkým z požiadaviek súvisiacich s realizáciou projektu Operačný program Informatizácia spoločnosti, Elektronické služby katastra nehnuteľností. Navrhovaná právna úprava taktiež reaguje na pokrok v oblasti informačných technológií v súvislosti s verejnosťou katastrálneho operátu a poskytovaním údajov z katastra nehnuteľností, a to aj s prihliadnutím na ochranu osobných údajov. Zároveň sa rozširuje okruh prípadov, kedy bude môcť okresný úrad opraviť chyby v katastrálnom operáte. V súvislosti s právnou úpravou možno očakávať prehľadnejšiu úpravu práv a povinností na úseku katastra, zefektívnenie fungovania katastrálneho konania, evidencie nehnuteľností a práv viažucich sa k nim a s tým spojené zvýšenie kvality poskytovaných služieb a lepšiu dostupnosť k požadovaným informáciám pre verejnosť a orgány štátnej správy. V nadväznosti na legislatívne zmeny v katastrálnom zákone je potrebné upraviť aj súvisiace ustanovenia zákona o geodézii a kartografii, ako aj zákona o správnych poplatkoch. Navrhované zmeny súvisia tiež s napĺňaním programového vyhlásenia vlády Slovenskej republiky z roku 2016, ktorého účelom je vytvoriť podmienky na zmenu zdaňovania nehnuteľností s cieľom zvýšiť daňovú spravodlivosť a efektívnosť v oblasti miestnych daní. Z toho dôvodu je nevyhnutné rozšíriť rozsah aktuálne zbieraných údajov o nehnuteľnostiach. Musím povedať, že pre občana tento zákon má naozaj veľmi veľa pozitívnych zmien. Jednou z nich je napr. výmaz záložného práva, a tam je skrátenie lehoty zo 60 na 5 dní. Pri elektronickom podávaní záznamov, tam je skrátenie lehoty zo 60 na 30 dní, ak žiadateľ podáva toto podanie cez elektronický formulár. Taktiež takou novinkou je duplicitné vlastníctvo, tak toto môže ísť opravou chyby a občania už nebudú musieť sa sporiť na súd, ak sa budú vedieť dohodnúť. To znamená, že jednak sa skráti lehota a jednak budú oslobodení od poplatkov súdom. Takzvane po zápise registra obnovenej evidencie pozemkov, po ROEP-och, po piatich rokoch takisto je možné a bude možné urobiť opravy nielen na súd, ale cez úrad geodézie katastra, takisto len opravou. Čo je takou ďalšou novinkou tohto zákona, sú údaje o cenách, zavkladovaných spätne, do roku 2014. Čiže bude možné zmapovať ceny všetkých nehnuteľností, ktoré cez katastre nehnuteľností sú realizované. Dôležitou súčasťou takisto je to, že nie je potrebné už do katastra nehnuteľností podávať a dokladať písomne geometrické plány, mapové podklady, nakoľko tieto už vedia dodávať príslušní geodeti elektronicky. Poslednou takou, by som povedala, veľmi významnou novinkou je výpis nehnuteľností pre jedného vlastníka alebo oprávnenej osobnosti. Ten môže mať nie na niekoľkých listoch vlastníctva, ale úrad geodézie, kartografie a katastra mu dá len na jednom súpisnom liste. Takže tento návrh novely katastrálneho zákona prináša práve pre občanov to zjednodušenie, skrátenie lehôt, zintenzívnenie práce úradu geodézie, katastra. A myslím si, že návrh novely katastrálneho zákona je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie. Vážený pán predsedajúci, vážené poslankyne, poslanci, prosíme o podporu predloženého materiálu. Ďakujem veľmi pekne.